《次韵徐学正九日》
宋代·丘葵

秋逢重九亦将阑，换得黄花青草颜。
节物只能催我老，人生那得似云间。
有心采菊非知菊，无意看山却见山。
欲识渊明得真趣，夕阳倦鸟正飞还。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。